b'\n_START_ARTICLE_\nMedus\n_START_SECTION_\nMedaus sud\xc4\x97tis\n_START_PARAGRAPH_\nMeduje yra apie 19\xc2\xa0% vandens, daug angliavandeni\xc5\xb3, i\xc5\xa1 kuri\xc5\xb3 daugiausiai\xc2\xa0\xe2\x80\x93 fruktoz\xc4\x97s ir gliukoz\xc4\x97s (po 33-40\xc2\xa0%). Taip pat meduje yra 1,5-5\xc2\xa0% sacharoz\xc4\x97s, 5-10\xc2\xa0% maltoz\xc4\x97s, kit\xc5\xb3 cukr\xc5\xb3, mineralini\xc5\xb3 med\xc5\xbeiag\xc5\xb3 (gele\xc5\xbeies, kalio, kalcio, magnio, natrio) bei kit\xc5\xb3 med\xc5\xbeiag\xc5\xb3 (tiamino, riboflavino, vitamino C, niacino, pantoteno r\xc5\xabg\xc5\xa1ties)._NEWLINE_Taip pat meduje yra nedideli kiekiai ferment\xc5\xb3, fitoncid\xc5\xb3, hormon\xc5\xb3, aromatini\xc5\xb3 bei baktericidini\xc5\xb3 med\xc5\xbeiag\xc5\xb3. Medus turi antioksidacini\xc5\xb3 savybi\xc5\xb3. Jo antibakterines savybes daugiausia lemia fermentas gliukoz\xc4\x97s oksidaz\xc4\x97, kuriam dalyvaujant, gliukoz\xc4\x97 skyla \xc4\xaf gliukono lakton\xc4\x85 ir vandenilio peroksid\xc4\x85.\n_START_SECTION_\nMedaus tir\xc5\xa1tumas\n_START_PARAGRAPH_\n\xc5\xa0vie\xc5\xbeias medus yra tir\xc5\xa1tas, t\xc4\x85sus, skaidrus, ta\xc4\x8diau laikui b\xc4\x97gant sustand\xc4\x97ja\xc2\xa0\xe2\x80\x93 cukruojasi gliukoz\xc4\x97 ir sacharoz\xc4\x97, o fruktoz\xc4\x97 lieka skysta. Kuo daugiau meduje fruktoz\xc4\x97s, tuo ilgiau jis liks t\xc4\x85sus. Dideli \xc5\xa1veln\xc5\xabs kristaliukai grei\xc4\x8diau susidaro tada, kai meduje yra daug gliukoz\xc4\x97s. I\xc5\xa1 kori\xc5\xb3 i\xc5\xa1suktas medus kristalizuotis pradeda po keli\xc5\xb3 dien\xc5\xb3 ar net m\xc4\x97nesi\xc5\xb3. \xc5\xa0is procesas priklauso nuo medaus r\xc5\xab\xc5\xa1ies, jo laikymo s\xc4\x85lyg\xc5\xb3, taip pat nuo oro, kai nektaras buvo renkamas. Grei\xc4\x8diausiai stingti pradeda i\xc5\xa1 kry\xc5\xbema\xc5\xbeied\xc5\xbei\xc5\xb3 augal\xc5\xb3 surinktas medus\xc2\xa0\xe2\x80\x93 net per kelias dienas. Lip\xc4\x8dius ilgai nesicukruoja. Akacij\xc5\xb3 medus beveik nesikristalizuoja. Jis net iki dvej\xc5\xb3 met\xc5\xb3 i\xc5\xa1lieka skystas._NEWLINE_Kristaliuk\xc5\xb3 dydis apie medaus kokyb\xc4\x99 nieko nesako\xc2\xa0\xe2\x80\x93 visi\xc5\xa1kai vienodas medus gali susikristalizuoti skirtingai. D\xc4\x97l cukravimosi medaus maistin\xc4\x97 vert\xc4\x97 nesumenk\xc4\x97ja. Kristalizacija pagreit\xc4\x97ja, kai medus laikomas v\xc4\x97sioje (14-20\xc2\xa0\xc2\xb0C) patalpoje, \xc5\xa1iltesn\xc4\x97je patalpoje jis ilgiau i\xc5\xa1lieka skystas, o \xc5\xa1iltoje (per 30\xc2\xa0\xc2\xb0C)\xc2\xa0\xe2\x80\x93 gali i\xc5\xa1likti skystas net iki naujo medaus.\n_START_SECTION_\nMedaus spalva\n_START_PARAGRAPH_\nMedaus chemin\xc4\x97 sud\xc4\x97tis bei biologin\xc4\x97s ypatyb\xc4\x97s nevienodos. Tai priklauso nuo augal\xc5\xb3, i\xc5\xa1 kuri\xc5\xb3 rinktas nektaras, ir nuo met\xc5\xb3 laiko, kada jis rinktas. Meduje randama apie 300 \xc4\xafvairi\xc5\xb3 med\xc5\xbeiag\xc5\xb3. Daugiausia jame yra angliavandeni\xc5\xb3, o vitamin\xc5\xb3\xc2\xa0\xe2\x80\x93 itin ma\xc5\xbeai._NEWLINE_Tamsus medus yra maistingesnis, turtingesnis mineralini\xc5\xb3 med\xc5\xbeiag\xc5\xb3, nors malonesnio skonio\xc2\xa0\xe2\x80\x93 \xc5\xa1viesus medus. Tamsiame meduje, skirtingai negu \xc5\xa1viesiame, gele\xc5\xbeies yra keturis kartus, vario\xc2\xa0\xe2\x80\x93 du, o mangano\xc2\xa0\xe2\x80\x93 net keturiolika kart\xc5\xb3 daugiau. Griki\xc5\xb3 medus turi 25 kartus daugiau mineralini\xc5\xb3 med\xc5\xbeiag\xc5\xb3 negu liucern\xc5\xb3 medus. Ta\xc4\x8diau a\xc5\xa1troko b\xc5\xabna ir \xc5\xa1viesaus medaus, pavyzd\xc5\xbeiui, liep\xc5\xb3.\n_START_SECTION_\nMedaus laikymas\n_START_PARAGRAPH_\nGeriausiai medus i\xc5\xa1silaiko stikliniuose, moliniuose induose. Gerai med\xc5\xb3 laikyti nedidel\xc4\x97se liepos, buko, alksnio, kedro, gluosnio statinait\xc4\x97se. Ta\xc4\x8diau jokiu b\xc5\xabdu medaus nepatariama pilti \xc4\xaf varinius indus\xc2\xa0\xe2\x80\x93 veikiant meduje esan\xc4\x8dioms r\xc5\xabg\xc5\xa1tims, susidaro cheminiai junginiai, nuo kuri\xc5\xb3 galima sunkiai apsinuodyti. Taip pat medaus negalima laikyti ir gele\xc5\xbeiniuose induose\xc2\xa0\xe2\x80\x93 jis \xc4\xafgaus nemalon\xc5\xb3 skon\xc4\xaf ir kvap\xc4\x85. Stiklainis su medumi paprastai u\xc5\xbedaromas plastikiniu dangteliu, ta\xc4\x8diau jokiu b\xc5\xabdu medaus negalima d\xc4\x97ti \xc4\xaf plastikin\xc4\x99 tar\xc4\x85. Bitininkai medaus nepataria pilti \xc4\xaf didelius stiklainius, nes v\xc4\x97liau, kai jo ma\xc5\xbeai lieka, b\xc5\xabna sunku i\xc5\xa1grandyti, da\xc5\xbenai stiklainiai sud\xc5\xab\xc5\xbeta._NEWLINE_Jeigu medus supilamas \xc4\xaf stiklain\xc4\xaf, kuriame bus bent kiek vandens, jis ims r\xc5\xabgti. Neu\xc5\xbedengto indo su medumi nereikia statyti greta druskos ar kit\xc5\xb3 padedan\xc4\x8di\xc5\xb3 i\xc5\xa1saugoti oro dr\xc4\x97gm\xc4\x99 med\xc5\xbeiag\xc5\xb3, nes jos skatina medaus r\xc5\xabgim\xc4\x85._NEWLINE_Medus labai greitai ir lengvai sugeria aplinkinius kvapus, tod\xc4\x97l jo nereikia laikyti \xc5\xa1alia produkt\xc5\xb3, skleid\xc5\xbeian\xc4\x8di\xc5\xb3 intensyv\xc5\xb3 aromat\xc4\x85._NEWLINE_Stiklainius su medumi reikia laikyti tamsioje vietoje, nes \xc5\xa1viesa blogina medaus kokyb\xc4\x99. Kai medus laikomas neu\xc5\xbedarytas, i\xc5\xa1garuoja jo aromatin\xc4\x97s med\xc5\xbeiagos. \xc5\xa0aldytuve med\xc5\xb3 galima laikyti, ta\xc4\x8diau tik ne v\xc4\x97siausiose vietose.\n_START_SECTION_\nMedaus vartojimas\n_START_PARAGRAPH_\nMedus nuo pirm\xc5\xb3j\xc5\xb3 jo atradimo dien\xc5\xb3 labai svarbus beveik vis\xc5\xb3 senov\xc4\x97s taut\xc5\xb3, o ypa\xc4\x8d egiptie\xc4\x8di\xc5\xb3, graik\xc5\xb3, rom\xc4\x97n\xc5\xb3 konditerijoje ir kulinarijoje._NEWLINE_Senov\xc4\x97s rom\xc4\x97nai daugel\xc4\xaf produkt\xc5\xb3, kad \xc5\xa1ie neb\xc5\xabt\xc5\xb3 pr\xc4\x97ski, mirkydavo meduje, vyne ar pagardindavo prieskoniais. Daugelyje senovini\xc5\xb3 recept\xc5\xb3 randama u\xc5\xbeuomin\xc5\xb3 apie medaus naudojim\xc4\x85 gaminant tuo metu itin rafinuotus sald\xc5\xbeiuosius patiekalus ir delikatesus. Indijoje nuo seno medus buvo vartojamas vaisiams konservuoti._NEWLINE_Ra\xc5\xa1ytiniai \xc5\xa1altiniai teigia, kad meduje ar juo pasaldintame vandenyje buvo mirkoma stipriai s\xc5\xabdyta m\xc4\x97sa, kad tapt\xc5\xb3 ne tokia s\xc5\xabri ir j\xc4\x85 b\xc5\xabt\xc5\xb3 galima valgyti. Taip atsirado \xc5\xbeymusis \xe2\x80\x9ehoney glazed ham\xe2\x80\x9c\xc2\xa0\xe2\x80\x93 medumi glaistytas r\xc5\xabkytas kumpis. Medumi buvo skied\xc5\xbeiamas perr\xc5\xabg\xc4\x99s vynas. Ta\xc4\x8diau medus vis\xc5\xb3 pirma naudojamas kaip saldiklis, kai norima pakeisti cukr\xc5\xb3. Patariama medaus vietoj cukraus d\xc4\x97ti daugiau\xc2\xa0\xe2\x80\x93 santykiu 1,5:1 ar 2:1. Medus u\xc5\xbe cukr\xc5\xb3 sunkesnis\xc2\xa0\xe2\x80\x93 1 litras medaus sveria 1,5\xc2\xa0kg, o cukraus\xc2\xa0\xe2\x80\x93 tik 1\xc2\xa0kg._NEWLINE_Medus greitai tams\xc4\x97ja ir paruduoja kaitinamas krosnyje ar orkait\xc4\x97je, tod\xc4\x97l kai juo tepamas pyragas, bandel\xc4\x97s ar sausainiai, ugn\xc4\xaf reikia suma\xc5\xbeinti. Medus padeda ilgiau i\xc5\xa1laikyti kepinio \xc5\xa1vie\xc5\xbeum\xc4\x85, nes palaiko dr\xc4\x97gm\xc4\x99. Medus d\xc4\x97l savo emulsini\xc5\xb3 ypatybi\xc5\xb3 padeda i\xc5\xa1laikyti a\xc5\xa1tri\xc5\xb3 pada\xc5\xbe\xc5\xb3, skirt\xc5\xb3 \xc5\xa1altiems u\xc5\xbekand\xc5\xbeiams, patvarum\xc4\x85._NEWLINE_Medus yra vienas i\xc5\xa1 patiekalo atspalvi\xc5\xb3, kuris neturi pakaitalo, visur, kai norima pasaldinti, cukr\xc5\xb3 galima keisti medumi, kai norisi sukurti sud\xc4\x97tingesn\xc4\xaf negu cukraus saldumo skon\xc4\xaf\xc2\xa0\xe2\x80\x93 taip pat d\xc4\x97ti medaus, mat medaus saldumas yra turtingesnis. \xc5\xa0ias ypatybes jam suteikia bi\xc4\x8di\xc5\xb3 sune\xc5\xa1tas skirtingas nektaras. Medaus saldumas yra \xc5\xa1velnesnis negu cukraus. Be to, jis n\xc4\x97ra ry\xc5\xa1kus. Medus patiekalui suteikia specifin\xc4\xaf aromat\xc4\x85. Jeigu medaus dedama \xc4\xaf pada\xc5\xbe\xc4\x85, jis darosi tir\xc5\xa1tesnis. Kuo ilgiau pada\xc5\xbeas, \xc4\xaf kur\xc4\xaf \xc4\xafd\xc4\x97ta medaus, bus kaitinamas, tuo labiau tir\xc5\xa1t\xc4\x97s, medus gali virsti net karamele. Medus patiekalui suteikia blizges\xc4\xaf, savoti\xc5\xa1ka spalv\xc4\x85, patamsina, gali net nuda\xc5\xbeyti._NEWLINE_Medumi galima pagardinti bar\xc5\xa1\xc4\x8dius, m\xc4\x97sos sriubas. Prie kiaulienos, vi\xc5\xa1tienos medus tinka, su jautiena medus nelabai dera, bet jautienos tro\xc5\xa1kiniuose jis puikiai tinka. Medus naudojamas ir kaip pada\xc5\xbe\xc5\xb3 papuo\xc5\xa1alas. Labai retai, bet medus vartojamas ir prie kavos, tam geriau tinka skystas medus._NEWLINE_Medus daug saldesnis u\xc5\xbe cukr\xc5\xb3, tod\xc4\x97l norint tiek pat pasaldinti patiekal\xc4\x85, jo pakanka ma\xc5\xbeiau (ma\xc5\xbeiau gaunama ir kalorij\xc5\xb3). Med\xc5\xb3 organizmas geriausiai \xc4\xafsisavina su kitu maistu: ko\xc5\xa1\xc4\x97mis, vaisiais, arbata._NEWLINE_Medus rekomenduojamas ir esant organizmo i\xc5\xa1sekimui.\n_START_SECTION_\nLietuvoje\n_START_PARAGRAPH_\nBitinink\xc5\xb3 teigimu, Lietuvoje visas medus yra mi\xc5\xa1rus, nes bit\xc4\x97s n\xc4\x97ra i\xc5\xa1rankios \xe2\x80\x93 nuo \xc4\xafvairi\xc5\xb3 augal\xc5\xb3 renka ir nektar\xc4\x85, ir lip\xc4\x8di\xc5\xb3. Toks medus yra aromatingas, skanus, o jo biologinis poveikis labai \xc4\xafvairiapusis, nes medus turi labai daug ir \xc4\xafvairi\xc5\xb3 verting\xc5\xb3 med\xc5\xbeiag\xc5\xb3. Taip neb\xc5\xabna, kad rinkdama nektar\xc4\x85, bit\xc4\x97 nuo dobilo skrenda prie bark\xc5\xabno, nuo jo \xe2\x80\x93 prie \xc4\x8diobrelio, o tada prie kito augalo. Jei i\xc5\xa1 avilio i\xc5\xa1skridusi bit\xc4\x97 pirmiausia nut\xc5\xabp\xc4\x97 ant dobilo, tai kit\xc5\xb3 augal\xc5\xb3 nelankys. Kita bit\xc4\x97 i\xc5\xa1 to paties avilio gali parne\xc5\xa1ti kito augalo nektaro. Vien\xc4\x85 dien\xc4\x85 i\xc5\xa1 \xc4\x8diobreli\xc5\xb3 rinkusi med\xc5\xb3, kit\xc4\x85 dien\xc4\x85 bit\xc4\x97 gali pasirinkti vir\xc5\xbeius. Liep\xc5\xb3 medaus, kitaip negu griki\xc5\xb3 ar raps\xc5\xb3, surenkama ne kiekvienais metais \xe2\x80\x93 kartais d\xc4\x97l v\xc4\x97juotumo bit\xc4\x97s neskrenda jo rinkti, kartais d\xc4\x97l \xc5\xa1alt\xc5\xb3 nakt\xc5\xb3 liepos i\xc5\xa1skiria per ma\xc5\xbeai nektaro._NEWLINE_Lietuvoje ir Lenkijoje gaminamas i\xc5\xa1skirtinis Sein\xc5\xb3\xe2\x80\x93Lazdij\xc5\xb3 kra\xc5\xa1to medus, \xc4\xaftrauktas \xc4\xae Europos saugom\xc5\xb3 produkt\xc5\xb3 s\xc4\x85ra\xc5\xa1\xc4\x85,'